Ir-Regolament tal-Kunsill (KEE) Nru 1811/88
tat-23 ta' Ġunju 1988
dwar l-applikazzjoni tad-Deċiżjoni 1/88 tal-Kumitat Konġunt "Transitu komuni" tal-KEE-EFTA li jemenda l-Appendiċijiet I, II u III tal-Konvenzjoni tal-20 ta' Mejju 1987 dwar proċedura ta' transitu komuni
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jwaqqaf il-Komunità Ekonomika Ewropea, u b'mod partikolari l-Artikolu 113 tiegħu,
Wara li kkunsidra l-proposta mingħand il-Kummissjoni,
Billi l-Artikolu 15(3) tal-Konvenzjoni bejn il-Komunità Ewropea, ir-Repubblika tal-Awstrija, ir-Repubblika tal-Finlandja, ir-Repubblika tal-Islanda, ir-Renju tan-Norveġja, ir-Renju tal-Isvezja u l-Konfederazzjoni ta' l-Isvizzera dwar proċedura ta' transitu komuni [1] jagħti lill-Kumitat Konġunt stabbilit permezz ta' dik il-Konvenzjoni l-poter li jadotta, permezz ta' deċiżjoni, emendi għall-Appendiċijiet ta' dik il-Konvenzjoni;
Billi l-Kumitat Konġunt iddeċieda li jemenda u jadatta ċerti dispożizzjonijiet tal-Appendiċijiet I, II u III tal-Konvenzjoni;
Billi dawk l-emendi u adazzjonijiet huma s-suġġett ta' Deċiżjoni 1/88 tal-Kumitat Konġunt; billi hu mehtieġ li jittiehdu miżuri għall-implimentazzjoni ta' dik id-Deċiżjoni,
ADOTTA DAN IR-REGOLAMENT:
L-Artikolu 1
Deċiżjoni 1/88 tal-Kumitat Konġunt "Transitu komuni" tal-KEE-EFTA li temenda l-Appendiċijiet I, II u III tal-Konvenzjoni dwar proċedura ta' transitu komuni għandha tapplika fil-Komunità.
It-test tad-Deċiżjoni msemmija hu anness ma' dan ir-Regolament.
L-Artikolu 2
Dan ir-Regolament għandu jidhol fis-sehh fil-ġurnata tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, fit-23 ta' Ġunju 1988.